
Alianța PSD-USR 


1. Din cauza unor geostrategi difuzi ca domnul Cozmin Gușă nu se poate vorbi fără 
părtinire despre războiul din Ucraina. Afirmațiile abisale și citatele hapciupalitice etalate 
de Gușă și de alți creatori de harababură ca dumnealui blochează orice discuţie 
rezonabilă. Gușă a trântit pe pagina sa de fb o enormitate a lui Emmanuel Todd, un om 
deștept, dar care s-a scrântit. Nici Gușă nu e prost, dar are restanţe la capitolul caracter. 
„Cel mai bun lucru care i s-ar putea întâmpla Europei ar fi dispariția Statelor Unite”, a 
elucubrat Todd. Și a aplaudat Gușă. Așa face politică un om care e șef la federația de 
judo, un sport al oamenilor echilibraţi. E clar că Gușă confundă judo cu smardoiala de 
stradă. Dacă acest ardelean cu apucături bizantine e șef la judo, vreau și eu să fiu 
bossulache la hochei. Nu știu să patinez, dar am avut gheaţă în frapieră. Iar Gușă în 
kimono e ca Puiu Călinescu pe un podium la haltere. 


2. Un ziarist american ciudat, Gonzalo Lira, care nu avea cunoscuta abordare maniheistă 
despre războiul din Ucraina, a murit în arest în Ucraina. Eu sunt convins că ucrainenii s-au 
purtat frumos cu el, pentru că sunt oameni duioși. Am simţit asta din privirile lor. Se uitau 
cu o îndreptăţită compătimire la românașii sufletiști care i-au întâmpinat cu pungi de la 
Lidl (umplute cu pateu, ness la plic, snacks-uri și alte sărăcii) în urmă cu doi ani. Venea 
oengistul cu pateul, iar oaspetele nu avea loc în geamantan nici pentru haine. 


3. În anii '90 și chiar la începutul anilor 2000, Iliescu le spunea feseniștilor și apoi 
pesediștilor să o lase mai subţire cu combinaţiile. Ei ziceau ca bătrânul lup în blană de 
motănel (parcă așa era expresia) și făceau ca ei. La fel sunt toți politicienii de azi. Băieţii 
recită ce vrea electoratul și pe urmă își văd de afaceri. Rețeta e bună, dar în loc să 


funcţioneze în căsnicie („nevestei trebuie să-i spui doar ce vrea ea să audă” - am citat din 
veteranii nunţilor de argint pentru tacâmuri și aur dentar din Turcia), se aplică în 
parlament și în guvern. Așa se va întâmpla în politică după toate rândurile de alegeri. Nu 
au existat parteneri care să se urască mai mult decât USR și PNL, dar nu m-ar mira ca la 
finalul lui 2024 să vedem o alianță PSD-USR. Copiii de activiști și de milițieni lacomi și-ar 
da mâna cu fiii de securiști. Și pe vremea lui Ceaușescu existau conflicte între PCR și 
Securitate. Dar până la urmă cădeau la pace. România ar avea mai mulți bani decât 
arabii și chinezii dacă ar exploata și ar lista la bursă zăcămintele de funambulesc ale 
alianţei PSD-USR. 


